പാലാരിവട്ടം ആവര്ത്തിക്കുമോ? കോഴിക്കോട് കെ എസ് ആര് ടി സി കെട്ടിടത്തിനു ബലക്ഷയം, ഒഴിപ്പിക്കാന് മന്ത്രിയുടെ നിര്ദ്ദേശം വര്ഷങ്ങള് നീണ്ട അനിശ്ചിതത്തിനൊടുവില് പ്രവര്ത്തനസജ്ജമായ കോഴിക്കോട്ടെ കെഎസ്ആര്ടിസി കെട്ടിടം ഒരു മാസത്തിനകം ഒഴിപ്പിക്കാന് ഗതാഗത മന്ത്രിയുടെ ഉത്തരവ്. കെട്ടിടത്തിന് ബലക്ഷയമുണ്ടെന്ന ചെന്നൈ ഐഐടിയുടെ റിപ്പോര്ട്ടിന്റെ പശ്ചാത്തലത്തിലാണ് മന്ത്രിയുടെ ഉത്തരവ്. കെട്ടിട നിര്മാണത്തിലെ അപാകത അന്വേഷിക്കുന്ന വിജിലന്സിനോട് ഐഐടി റിപ്പോര്ട്ട് കൂടി പരിഗണിക്കാനും ഗതാഗത മന്ത്രി ആന്റണി രാജു നിര്ദേശം നല്കി. നിര്മാണ ഘട്ടത്തില് തന്നെ ഒട്ടേറെ വിവാദമുണ്ടായ കെട്ടിടമാണ് കോഴിക്കോട്ടെ കെഎസ്ആര്ടിസി സമുച്ചയം. നിര്മാണത്തില് അപാകതയുണ്ടെന്ന പരാതിയെ തുടര്ന്നാണ് ചെന്നൈ ഐഐടി പഠനം നടത്തിയത്. ഐഐടിയിലെ സ്ട്രക്ചറല് എന്ജിനീയറിംഗ് വിദഗ്ധന് അളകപ്പ സുന്ദരത്തിന്റെ നേതൃത്വത്തിലുള്ള പഠനത്തില് കെട്ടിടത്തിന് ബലക്ഷയമുണ്ടെന്ന് കണ്ടെത്തുകയായിരുന്നു. കെട്ടിടം ഉടന് ബലപ്പെടുത്തണമെന്ന് സംഘം ശുപാര്ശ ചെയ്തു. റിപ്പോര്ട്ടിന്റെ അടിസ്ഥാനത്തിലാണ് മന്ത്രി ഇക്കാര്യത്തില് അടിയന്തര ഇടപെടല് നടത്തിയത്. കെട്ടിടം ഒരുമാസത്തിനകം ഒഴിപ്പിക്കും. തുടര്ന്ന് ബലപ്പെടുത്തലിനുള്ള നിര്മാണ പ്രവൃത്തികള്ക്കായി പുതിയ ടെന്ഡര്വിളിക്കും.